PMIndiaData/PMIndiaSum huggingface dataset:
पंतप्रधानांची जर्मनीच्या चान्सेलर अँजेला मार्केल यांच्याशी दूरध्वनीवरून चर्चा

नवी दिल्‍ली, 23 ऑगस्‍ट 2021 पंतप्रधान नरेंद्र मोदी यांनी आज त्यांच्या जर्मन समपदस्थ चॅन्सेलर अँजेला मार्केल यांच्याशी दूरध्वनीवरून संवाद साधला. दोन्ही नेत्यांनी अफगाणिस्थानमधील सुरक्षा परिस्थितीचा आढावा घेतला तसेच त्याचे सभोवतालच्या परिसरावर आणि जगावर होणारे परिणाम यासंबंधी चर्चा केली. शांतता आणि सुरक्षा स्थिती कायम राखणे आणि शक्य तितक्या लवकर धास्तावलेल्या लोकांना प्राधान्यक्रमाने परत आणणे यावर त्यांनी भर दिला. दोन्ही नेत्यांनी द्विपक्षीय धोरण याशिवाय कोविड 19 लसी, हवामान आणि ऊर्जा या दोन्ही क्षेत्रांवर दृष्टी ठेवून विकासात्मक सहकार्य करणे यासंबंधी तसेच व्यापारी आणि आर्थिक संबंध दृढ करण्यासंबधी चर्चा केली. आगामी COP-26 बैठक तसेच संयुक्त राष्ट्र सुरक्षा परिषदेत सागरी संरक्षणावर चर्चा घडवून आणण्यासाठी भारताने घेतलेला पुढाकार अशा अनेक बाबींवर त्यांनी संवाद साधला. दोन्ही बाजूंच्या दृष्टिकोनातील सामायिक बाबी तसेच इंडो पॅसिफिक क्षेत्रातील समावेशक सहकार्याला प्रोत्साहन देणाऱ्या बाबतीत दोन्ही बाजूंचा दृष्टिकोण यावर दोन्ही नेत्यांनी भर दिला.
नौदल दिनानिमित्त  पंतप्रधानांकडून शुभेच्छा

नौदल दिनानिमित्त पंतप्रधान नरेंद्र मोदी यांनी नौदलला शुभेच्छा दिल्या आहेत. “देशाच्या संरक्षणासाठी नेहमीच अलौकिक कार्य करणाऱ्या सामर्थ्यवान आणि शूर नौदलाबद्दल भारताला अभिमान आहे. नौदल दिनानिमित्त सर्व नौदल सदस्यांना शुभेच्छा” असे पंतप्रधानांनी म्हटले आहे.
राष्ट्रकुल स्पर्धा 2018 तील भारतीय पथकाचे पंतप्रधानांकडून अभिनंदन

राष्ट्रकुल स्पर्धा 2018 तील भारतीय पथकाचे पंतप्रधान नरेंद्र मोदी यांनी अभिनंदन केले आहे. “प्रत्येक भारतीयाला अत्यंत अभिमान वाटावा, अशी कामगिरी 2018 च्या राष्ट्रकुल स्पर्धेत भारतीय पथकाने केली आहे. आपल्या सर्व खेळाडूंनी सर्वोत्तम योगदान दिले आणि ते उत्तम प्रकारे खेळले. पदके मिळवणाऱ्या प्रत्येक खेळाडूचे मी अभिनंदन करतो. राष्ट्रकुल स्पर्धा 2018 मध्ये भारताचे प्रतिनिधित्व केलेल्या प्रत्येक खेळाडूने आम्हाला प्रेरणा दिली आहे. पराकोटीची समर्पण वृत्ती आणि वज्रकठोर निर्धारामुळे त्यांनी कशाप्रकारे अगणित अडथळे पार करुन राष्ट्रकुलमध्ये यशोशिखर गाठले ते त्यांच्या जीवनपटावरुन समजते. राष्ट्रकुल स्पर्धा 2018 तील भारताच्या यशामुळे आणखी तरुण क्रीडा क्षेत्राकडे आकर्षित होतील आणि आरोग्यसंपन्न राहण्याबाबत अधिक जागरुकता निर्माण होईल, अशी मला आशा आहे. शारिरिक बळकट भारत चळवळ अधिक मजबूत करण्यासाठी शक्य ते सर्व प्रयत्न सरकार करत आहे.” असे पंतप्रधानांनी आपल्या ट्विटर संदेशात म्हटले आहे.
भारत- व्हिएतनाम दरम्यान  माहिती तंत्रज्ञान क्षेत्र सहकार्याबाबतच्या सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि व्हिएतनाम यांच्यात माहिती तंत्रज्ञान क्षेत्र सहकार्याबाबतच्या सामंजस्य कराराला कार्योत्तर मंजुरी दिली. उभय देशांच्या कायदे आणि नियमानुसार माहिती तंत्रज्ञान क्षेत्रात समानता आणि परस्पर हिताच्या आधारे दीर्घकालीन आणि शाश्वत सहकार्य विकसित करणे हा या कराराचा उद्देश आहे. या कराराच्या अंमलबजावणीमुळे माहिती तंत्रज्ञान आणि मनुष्यबळ विकास क्षेत्रात संस्थात्मक आणि क्षमता निर्मितीच्या माध्यमातून दोन्ही देशांना मोठा लाभ होईल. पाच वर्षांसाठी हा सामंजस्य करार लागू राहील. तसेच उभय देशांच्या लेखी परवानगीने त्याचे नूतनीकरण करता येईल. दोन्ही देशांच्या प्रतिनिधींचा समावेश असलेला संयुक्त कृती गट स्थापन करून या कराराची अंमलबजावणी केली जाईल. ane
पायाभूत क्षेत्राच्या प्रगतीचा पंतप्रधानांकडून आढावा

डिजिटल, ग्रामीण पायाभूत सुविधांचा तसेच दळणवळण क्षेत्राच्या प्रगतीचा आढावा पंतप्रधान नरेंद्र मोदी यांनी सोमवारी संध्याकाळी एका बैठकीत घेतला. स्वातंत्र्यदिनी केलेल्या भाषणात उल्लेख केल्याप्रमाणे विद्युत जोडणीविना असलेल्या खेड्यात 1000 दिवसात विद्युत पुरवठा करण्यासंदर्भात अधिकाऱ्यांनी केलेल्या तयारीचा तपशील पंतप्रधानांनी मागविला. या उद्दिष्टाप्रती सुरू असलेल्या प्रगतीबाबत संबंधित खात्याने देखरेख ठेवावी असे निर्देश पंतप्रधानांनी दिले. देशभरातल्या मोबाईल संपर्क जाळ्याची माहितीही यावेळी पंतप्रधानांना देण्यात आली. दुर्गम आणि मोबाईल संपर्क नसलेल्या भागात मोबाईल संपर्कसेवा पुरविण्यासाठी रेल्वे आणि इतर दळणवळण पायाभूत सुविधांसह विद्यमान साधनसंपत्तीचा लाभ घेण्याच्या शक्यता अधिकाऱ्यां नी आजमाव्यात असेही पंतप्रधानांनी सुचविले. डिजिटल पायाभूत क्षेत्राची उद्दिष्ट आणि डिजिटल इंडिया मोहिमेच्या उद्दिष्टांची सांगड घालण्यावर त्यांनी भर दिला. सर्वसामान्यांवर परिणाम करणाऱ्या कॉल ड्रॉप मुद्यांबाबत गंभीर चिंता व्यक्त करत यासंदर्भात अधिकाऱ्यांनी कोणती पावले उचलली आहेत याबाबत पंतप्रधानांनी विचारणा केली या समस्येचे निराकरण करण्यासाठी तातडीने उपाययोजना कराव्यात तसेच व्हाईस कनेक्टिव्हीटीचा प्रश्न भविष्यात डाटा कनेक्टिव्हिटीपर्यंत जाऊ नये याची दक्षता घ्यावी असे पंतप्रधान म्हणाले. सौर ऊर्जेशी निगडीत प्रकल्प, विशेषत: रेल्वे स्थानके आणि विमानतळांबाबतच्या प्रगतीचा आढावा पंतप्रधानांनी घेतला. रेल्वे विद्यापीठ स्थापन करण्याच्या कामाला गती देण्याचे निर्देश त्यांनी दिले. नेपाळ, भूतान आणि बांगलादेशला रस्ता मार्गे संपर्क करण्याला प्राधान्य देण्याचे आवाहन त्यांनी केले. पायाभूत सुविधा तयार करण्यासाठी पुरेसा निधी पुरविण्यात आला असून त्याचा वापर करत योग्य तो परिणाम दिसून यावा याची जबाबदारी आता संबंधित मंत्रालयांवर राहील असे त्यांनी स्पष्ट केले. निती आयोगाचे उपाध्यक्ष अरविंद पनगढिया, पंतप्रधान कार्यालयाचे तसेच निती आयोगाचे वरिष्ठ अधिकारी आणि संबंधित मंत्रीही या बैठकीला उपस्थित होते.
विविध सणांनिमित्त देशातल्या जनतेला पंतप्रधानांच्या शुभेच्छा

पंतप्रधान नरेंद्र मोदी यांनी देशातल्या विविध सणांनिमित्त जनतेला शुभेच्छा दिल्या आहेत. बैसाखीनिमित्त सर्वांना शुभेच्छा. हा सण प्रत्येकाच्या आयुष्यात आनंद आणणारा ठरो. देशाला अन्नधान्य पुरविण्यासाठी अहोरात्र काबाडकष्ट करणाऱ्या आपल्या शेतकऱ्यांप्रती कृतज्ञता. भारताला लाभलेल्या विविधतेचा आम्हाला अभिमान आहे. देशभरातील जनता विविध सण साजरे करत आहे. या विशेष प्रसंगी प्रत्येकाला शुभेच्छा. पुथांडूनिमित्त तमिळ जनतेला शुभेच्छा. येत्या वर्षात आपणा सर्वांच्या आशा-आकांक्षा पूर्ण व्हाव्यात अशी आपली प्रार्थना असल्याचे पंतप्रधानांनी म्हटले आहे. विशूनिमित्त शुभेच्छा. नवे वर्ष, नव्या आशा, अधिक भरभराट आणि उत्तम आरोग्य घेऊन येवो. बंगाली जनतेला पोईला बैशाखनिमित्त शुभेच्छा. नवे वर्ष सर्वांच्या जीवनात शांतता, आनंद आणि भरभराट आणणारे ठरो. शुभोनबो बर्षो. बोहागबिहू निमित्त आसामी बंधु-भगिनींना शुभेच्छा. हा उल्हासपूर्ण सण समाजासाठी उत्तम आरोग्यदायी आणि आनंददायी ठरो. जगभरातल्या माझ्या ओडिया मित्रांसाठी, महा विषुभ सक्रांतीच्या शुभेच्छा. आगामी वर्ष प्रगतीचे राहो. ओडियाच्या समृद्ध संस्कृतीचा आम्हाला अभिमान आहे, असे पंतप्रधानांनी ट्विटरसंदेशात म्हटले आहे.
कन्याकुमारी इथल्या विवेकानंद केंद्रातल्या रामायण दर्शनम् प्रदर्शनाच्या उद्‌घाटनप्रसंगी व्हिडिओ कॉन्फरन्सिंगद्वारे पंतप्रधानांचे संबोधन

कन्याकुमारी येथील विवेकानंद केंद्रात रामायण दर्शनम् प्रदर्शनाच्या उद्‌घाटनप्रसंगी पंतप्रधान नरेंद्र मोदी यांनी व्हिडिओ कॉन्फरन्सिंगद्वारे संवाद साधला. 12 जानेवारी हा सामान्य दिवस नाही, असं सांगातनाच स्वामी विवेकानंदाचे तेजस्वी विचार आजही मनं घडवण्याचे कार्य करत असल्‍याचे पंतप्रधान म्हणाले. आजचा भारत हा युवा देश आहे आणि त्याचा अध्यात्मिक आणि भौतिक असा दोन्ही विकास साधला पाहिजे. राष्ट्र उभारणीत, स्वामी विवेकानंदाचे विचार युवा पिढीसाठी सदैव स्फूर्तिदायी ठरतील असे पंतप्रधान म्हणाले. संत तिरुवल्लूवर आणि विवेकानंद केंद्राचे संस्थापक एकनाथ रानडे यांना पंतप्रधानांनी आदरांजली अर्पण केली. शिक्षणाची प्रक्रिया सदैव सुरू राहिली पाहिजे असे आवाहन पंतप्रधानांनी केले.
पंतप्रधान नरेंद्र मोदी यांनी उत्तर प्रदेशातल्या सिद्धार्थनगर येथे  रस्ते  अपघातात  मरण पावलेल्यांप्रति शोकभावना  व्यक्त केल्या

पंतप्रधान नरेंद्र मोदी यांनी उत्तर प्रदेशातल्या सिद्धार्थनगर येथे रस्ते अपघातातल्या जीवित हानी बद्दल दुःख व्यक्त केले आहे. पंतप्रधान मोदी यांनी पंतप्रधान राष्ट्रीय मदतनिधीतून मृतांच्या कुटुंबियांना सानुग्रह मदत जाहीर केली आहे. पंतप्रधानांनी आपल्या ट्विट संदेशात म्हटले आहे , 'उत्तर प्रदेशातल्या सिद्धार्थनगर येथे झालेला रस्ते अपघात अत्यंत वेदनादायी आहे. मी शोकाकुल परिवारांप्रति माझ्या संवेदना व्यक्त करतो. ईश्वर त्यांना हे दुःख सहन करण्याची शक्ती प्रदान करो. अपघातात जखमी झालेले सर्व जण लवकर बरे होतील अशी मी प्रार्थना करतो'. पंतप्रधानांनी या अपघातात मृत्यू पावलेल्या व्यक्तीच्या कुटुंबियांना 2 लाख रुपये तर जखमींना प्रत्येकी 50 हजार रुपये मदत जाहीर केली आहे.
स्वातंत्र्याच्या 70व्या वर्षानिमित्त तिरंगा यात्रेला पंतप्रधानांनी हिरवा झेंडा दाखवला

पंतपधान नरेंद्र मोदी यांनी आज, महान स्वातंत्र्य सैनिक चंद्रशेखर आझाद यांना मध्यप्रदेशातील अलिराजपूर जिल्हयातील भाबरा या त्यांच्या जन्मस्थळी जाऊन आदरांजली वाहिली. पंतप्रधानांनी यावेळी शहिद चंद्रशेखर आझाद यांच्या पुतळयाला पुष्पहार अर्पण केला आणि त्यांच्या जन्मस्थळी असलेल्या स्मारकाला भेट दिली. जनसभेला संबोधित करताना पंतप्रधानांनी आठवण करुन दिली की, याच दिवशी महात्मा गांधींनी ब्रिटिशांविरुध्द “भारत छोडो”चा नारा दिला होता. आपल्याला स्वतंत्र भारतात श्वास घेता यावा यासाठी प्राणांची आहूती देणाऱ्यांचे आपण नित्य स्मरण करावे अशी विनंती त्यांनी केली. चंद्रशेखर आझादांच्या जन्मस्थळाला भेट द्यायला मिळाली ही माझ्यासाठी सौभाग्याची गोष्ट आहे असे पंतप्रधान म्हणाले. आझादांसारख्या व्यक्ती आपल्याला नेहमी राष्ट्रकार्य करण्यासाठी प्रेरणा देतात. पंतप्रधान म्हणाले की, आपण सर्व ज्यांना राष्ट्रासाठी आपल्या प्राणांची आहुती देण्याची संधी मिळाली नाही, त्या सर्वांनी या संधीचा उपयोग देशासाठी जगून करावा. देश येथील लोकांची शक्ती, त्यांच्या आकांक्षा आणि त्यांचे कठोर परिश्रम या सर्वाच्या जोरावर प्रगती करत आहे यावर पंतप्रधानांनी जोर दिला. प्रत्येक भारतीय काश्मिरवर प्रेम करतो आणि एकदा तरी काश्मिरला जायची त्याची इच्छा असते. काही चुकीचे मार्गदर्शन करणारे घटक काश्मिरची समृध्द परंपरा बिघडवत आहेत असे त्‍यांनी सांगितले. केंद्र सरकार काश्मिरी युवकांसाठी रोजगाराच्या संधी उपलबध करु इच्छितो. “त्यांनी काश्मिरी युवकांना विनंती केली की, काश्मिरला “पृथ्वीवरील स्वर्ग” बनविण्याच्या दृष्टिकोनासह काश्मिरी युवकांनी पुढे यावे आणि मार्गक्रमण करत राहावे. काश्मिरला “शांती” हवी आहे आणि पर्यटनाद्वारे अधिकाधिक कमाई करण्याची काश्मिरमधल्या लोकांची इच्छा आहे असे ते म्हणाले. केंद्र आणि जम्मू-काश्मिर सरकार दोघे विकासाच्या माध्यमातून सर्व समस्यांचे समाधान शोधण्याचा प्रयत्न करत आहेत. माजी पंतप्रधान अटल बिहारी वाजपेयी यांच्या इंसानियत, जम्हूरियत आणि काश्मिरियत हाच दृष्टिकोन घेऊन आम्ही पुढे मार्गस्थ होत आहोत असे मोदी म्‍हणाले. देशाला नवीन उंचीवर प्रस्थापित करण्याचा समान संकल्प घेऊन सर्वांनी एकत्रित काम करणे ही सध्या काळाची गरज असल्याचे पंतप्रधानांनी सांगितले. पंतप्रधानांनी नंतर स्वातंत्र्याच्या 70 व्या वर्षानिमित्त आयोजित करण्यात आलेल्या तिरंगा यात्रेला हिरवा झेंडा दाखविला. भारताचा तिरंगा आपल्याला एकसंघ ठेवतो आणि भारताचे भाग्य पुन्हा लिहिण्याची प्रेरणा देतो.
पंडित जवाहरलाल नेहरू यांना त्यांच्या  जयंतीनिमित्त पंतप्रधानांनी वाहिली आदरांजली

पंतप्रधान नरेंद्र मोदी, यांनी भारताचे पहिले पंतप्रधान पंडित जवाहरलाल नेहरू यांना त्यांच्या जयंतीनिमित्त आदरांजली वाहिली आहे. आपल्या ट्विटरसंदेशामध्ये पंतप्रधान म्हणाले: "पंडित जवाहरलाल नेहरू जी यांना त्यांच्या जयंतीनिमित्त विनम्र अभिवादन."
सरोगसी( नियमन) विधेयक 2016 मध्ये सरकारी सुधारणा करण्याला मंत्री मंडळाची मंजुरी

सरोगसी (नियमन) विधेयक 2016 मध्ये सरकारी सुधारणा करण्याला मंत्री मंडळाने आज मंजुरी दिली. सरोगसी (नियमन) विधेयक 2016 मध्ये भारतात सरोगसी नियमित करण्याचा प्रस्ताव आहे. त्यासाठी केंद्रीय स्तरावर राष्ट्रीय सरोगसी मंडळ,राज्यात राज्य सरोगसी मंडळ तर केंद्र शासित प्रदेशात सुयोग्य प्राधिकरण स्थापन करण्याचे या प्रस्तावात नमूद करण्यात आले आहे. या प्रस्तावित कायद्यात सरोगसीचे प्रभावी नियमन, सरोगसीच्या व्यापाराला प्रतिबंध, आणि वंध्यत्व असलेल्या गरजू भारतीय जोडप्याला निस्वार्थी सरोगसी सुनिश्चित करण्यात आली आहे. हे विधेयक संसदेत संमत झाल्यानंतर राष्ट्रीय सरोगसी मंडळ स्थापन करण्यात येईल, केंद्र सरकारने अधिसूचित केल्यानंतर राज्ये आणि केंद्र शासित प्रदेश,राज्य सरोगसी मंडळ आणि योग्य प्राधिकरण तीन महिन्यात स्थापन करतील. प्रमुख प्रभाव: हा कायदा लागू झाल्यानंतर देशातली सरोगसी सेवा नियमित करण्यात येईल आणि सरोगसी क्षेत्रातल्या अनैतिक प्रथांवर नियंत्रण ठेवता येईल. त्याच बरोबर या क्षेत्रातले व्यापारीकरण थांबवता येईल,सरोगेटमाता आणि सरोगसीतून जन्माला आलेल्या बालकाच्या संभाव्य शोषणाला या कायद्यामुळे प्रतिबंध घालता येणार आहे. विशिष्ट अटींचे पालन केल्यानंतर आणि विशिष्ट कारणासाठी, गरजू आणि वंध्यत्व असलेल्या जोडप्याला नैतिक सरोगसीची परवानगी देण्यात येईल. वंध्यत्व असलेल्या आणि सरोगसीचा लाभ घेऊ इच्छिणाऱ्या विवाहित भारतीय जोडप्याला याचा लाभ होईल. हा कायदा जम्मू काश्मीर वगळता संपूर्ण भारतात लागू होईल. पूर्व पीठिका भारत हा विविध देशांसाठी सरोगसीचे केंद्र बनला आहे,यामध्ये अनैतिक प्रथा, सरोगेट मातांचे शोषण, सरोगसीतून जन्मलेल्या बालकांचा त्याग, मानवी भृण विषयक रेकेट अशा चिंताजनक घटना सामोऱ्या येत आहेत. भारतीय विधी आयोगाच्या 228 व्या अहवालात व्यापरी सरोगासिला प्रतिबंध आणि सुयोग्य कायद्या द्वारे नैतिक आणि निस्वार्थी सरोगासिला परवानगी देण्याची शिफारस करण्यात आली आहे. सरोगसी(नियमन) विधेयक2016लोकसभेत 21 नोव्हेंबर2016 मध्ये मांडण्यात आले.त्यानंतर12 जानेवारी 2017 ला ते आरोग्य आणि कुटुंबकल्याण विषयक संसदीय स्थायी समिती कडे सोपवण्यात आले. संसदिय स्थायी समितीने संबंधितांच्या, केंद्र सरकार, मंत्रालये, स्वयंसेवी संस्था,वैद्यकीय व्यावसायिक, वकील, संशोधक, सरोगेट माता यांच्या समवेत बैठका घेऊन त्यांच्या सूचना लक्षात घेतल्या. आरोग्य आणि कुटुंब कल्याण विषयक सरोगसी बाबतच्या संसदीय स्थायी समितीने आपला 102 वा अहवाल 10 ऑगस्ट 2017 रोजी लोकसभा आणि राज्य सभेत एकाच वेळी पटलावर ठेवला.
आशिया चषक 2017 जिंकणाऱ्या भारतीय हॉकी संघाचे पंतप्रधानांकडून अभिनंदन

आशिया चषक 2017 जिंकणाऱ्या भारतीय हॉकी संघाचे पंतप्रधान नरेंद्र मोदी यांनी अभिनंदन केले आहे. “उत्तम खेळ, उत्तम विजय ! आशिया चषक 2017 जिंकणाऱ्या आमच्या हॉकी संघाचे मन:पूर्वक अभिनंदन. या विस्मयकारक विजयाने भारतीयांना मोठा आनंद झाला आहे”, असे पंतप्रधानांनी म्हटले आहे.
लेखा वित्त आणि अंकेक्षण ज्ञान आधारित क्षेत्रांमध्ये भारत आणि कुवैत दरम्यान सामंजस्य करारला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने, भारत आणि केएएए दरम्यान क्षमतावृद्धी, वित्त, अंकेक्षण ज्ञान आणि लेखा ही क्षेत्रे बळकट करण्यासाठी केलेल्या सामंजस्य कराराला मंजुरी दिली. फायदे: भारत आणि कुवैत या देशांच्या दोन संस्था या सामंजस्य करारावर करारासाठी कार्यशील राहतील. १. इन्स्टिट्यूट ऑफ चार्टर्ड अकाउंटंट्स ऑफ इंडिया अर्थात आय सी ए आय आणि कुवैत अकाउंट्स अँड ऑडिटर्स असोसिएशन अर्थात केएएए या दोन संस्था सर्व तांत्रिक कार्यक्रमांचे, परिषदांचे कार्यशाळांचे कुवैतमध्ये आयोजन करतील. त्यामुळे दोन्ही संघटनांच्या सदस्यांना फायदा मिळणार असून त्यांच्या व्यावसायिक अनुभवाचाही विकास होईल. प्रत्येक कार्यक्रमाचा खर्च या दोन्ही संस्था वाटून घेतील. २. आयसीएआय आणि केएएए या दोन्ही संस्था परस्पर सहकार्य करून कार्पोरेट गव्हर्नंस, तंत्रज्ञान संशोधन आणि सल्ला,दर्जा आश्वासन, फॉरेन्सिक लेखा, लघु आणि मध्यम आकाराच्या प्रॅक्टिसेस, इस्लामिक फायनान्स, निरंतर व्यावसायिक विकास आणि इतर विषय हे परस्परांच्या आवडीनुसार ठरविले जातील. ३. या सामंजस्य करारांतर्गत, प्रस्तावित तरतुदींमध्ये आयसीएआय आणि केएएए यांच्यातील चर्चेनुसार, संभाव्य भविष्य विकास सामंजस्याने ठरवले जातील. याअंतर्गत बहिर्गत अधिनियम आणि स्वनियामक चौकट बनविली जाईल. ४. कुवैतमध्ये आयसीएआय आणि के ए ए ए यांच्या सदस्यांना लेखा, अंकेक्षण या क्षेञात प्रशिक्षण मिळावे यासाठी लघु कालावधीचे व्यावसायिक अभ्यासक्रम दोन्ही देशांकडून ठरविले जातील. ५. आयसीएआय आणि केएएए यांनी परस्पर सहकार्याने निवडक क्षेत्रात कार्य करण्यासाठी आवश्यक पावले आणि मापदंड ठरवली आहेत. ६. मध्य-पूर्व विभागात आयसीएआयचे सहा हजार सदस्य आहे आयसीएआय ही मोठी सदस्य संख्या असलेली बळकट संस्था असून केएएए मदत करण्यासाठी तसेच एमसीएच्या सदस्याद्वारे या विभागाला अतिरिक्त लेखा माहिती मिळावी यासाठी आयसीएच्या सदस्यातर्फे सहकार्य देण्यात येणार आहे.
पंतप्रधानांनी कुंभ जागतिक कार्याक्रमातील उपस्थितांना केले संबोधित

पंतप्रधान नरेंद्र मोदी यांनी भारतीय सांस्कृतिक संबंध परिषद अर्थात आयसीसीआरने आयोजित केलेल्या कार्याक्रमात सहभागी शिष्ट मंडळांना संबोधित केले. आयसीसीआरने नवी दिल्लीतल्या अनिवासी भारतीय केंद्रात आज या विशेष कार्यक्रमाचे आयोजन केले होते. प्रयागराज इथल्या कुंभमेळ्यात सहभागी झालेल्या 188 देशातल्या प्रतिनिधींना यावेळी सन्मानित करण्यात आले. पंतप्रधान नरेंद्र मोदी आणि परराष्ट्र व्यवहार मंत्री सुषमा स्वराज यांनी उपस्थित 188 प्रतिनिधी सोबत ऐतिहासिक छायाचित्रही काढले. प्रयागराज इथल्या कुंभ मेळ्यातून नुकत्याच परत आलेल्या प्रतिनिधींना भेटून आनंद होत असल्याचे पंतप्रधानांनी यावेळी सांगितले. जोवर एखादी व्यक्ती कुंभमेळ्याला भेट देत नाही, तोवर हा केवढा महान वारसा आहे याचा पूर्ण प्रत्यय येत नाही, असे पंतप्रधानांनी सांगितले. गेली हजारो वर्ष ही परंपरा अखंड सुरु आहे, असे पंतप्रधान म्हणाले. कुंभ हा जेवढा अध्यात्मिकतेशी जोडला आहे तेवढाच सामाजिक सुधारणांशीही जोडलेला आहे, असेही पंतप्रधान म्हणाले. आध्यात्मिक नेते आणि समाज सुधारक यांच्यात चर्चा करण्याचे, भविष्यासाठी योजना आखण्याचे आणि विकासावर लक्ष ठेवण्याचे कुंभ हे व्यासपीठ आहे, असे पंतप्रधान म्हणाले. कुंभ मेळ्यात आता आधुनिकता आणि तंत्रज्ञान यांचा विश्वास, अध्यात्मिक आणि सांस्कृतिक मेळ घालण्यासाठी प्रयत्न केले जात आहेत, असे पंतप्रधानांनी सांगितले. संपूर्ण जग भारताची आधुनिकता आणि समृद्ध वारशाचा सन्मान करत आहे असे ते म्हणाले. संपूर्ण जगातून आलेल्या शिष्टमंडळांचा सहभाग हा कुंभ मेळाच्या सफलतेचा महत्त्वपूर्ण हिस्सा राहिला आहे, असे सांगून पंतप्रधानांनी या शिष्टमंडळांना धन्यवाद दिले. भारतातील लोकसभा निवडणुका म्हणजे लोकशाहीचा कुंभमेळा असल्याचे पंतप्रधान म्हणाले. कुंभमेळ्याप्रमाणेच भारतीय लोकसभा निवडणुका आपल्या विशाल आणि संपूर्ण नि:पक्षपातीपणासह संपूर्ण जगासाठी प्रेरणेचे स्रोत बनले आहेत, असे पंतप्रधानांनी सांगितले. जगभरातल्या लोकांनी भारतात येऊन इथल्या लोकसभा निवडणुकांची कार्यप्रणाली पाहिली पाहिजे, असेही ते म्हणाले.
रथयात्रेनिमित्त पंतप्रधानांच्या जनतेला शुभेच्छा

रथयात्रेनेनिमित्त पंतप्रधान नरेंद्र मोदी यांनी जनतेला शुभेच्छा दिल्या आहेत. “भगवान जगन्नाथाच्या रथयात्रेच्या पवित्र पर्वानिमित्त आपणा सर्वांना माझ्या हार्दिक शुभेच्छा. श्रद्धा आणि भक्तीने भारलेली ही यात्रा, देशवासीयांच्या आयुष्यात सुख, समृद्धी, सौभाग्य आणि आरोग्य घेऊन यावी, अशी कामना मी करतो. जय जगन्नाथ!” असे पंतप्रधानांनी आपल्या ट्विटर संदेशात म्हटले आहे.
अर्थसंकल्प पूर्व चर्चेअंतर्गत पंतप्रधानांनी विविध क्षेत्रीय गटांबरोबर बैठक घेतली

देशात 5 ट्रिलियन डॉलर अर्थव्यवस्थेचे उदिृष्ट साध्य करण्यासाठी सर्व संबंधितांनी एकीकृत प्रयत्न करण्याचे आवाहन पंतप्रधान नरेंद्र मोदी यांनी केले. पंतप्रधानांनी आज वरिष्ठ अर्थतज्ञ, उत्पादन, प्रवास आणि पर्यटन, तयार कपडे आणि एफएमसीजी क्षेत्रातल्या उद्योजकांशी तसेच कृषी, विज्ञान आणि तंत्रज्ञान, वित्त क्षेत्रातील तज्ञांशी चर्चा केली. अर्थसंकल्पाचा एक भाग म्हणून नवी दिल्लीत नीती आयोगाच्या कार्यालयात ही बैठक आयोजित करण्यात आली होती. सुमारे दोन तास चाललेल्या या खुल्या चर्चेमुळे प्रत्यक्ष काम करणाऱ्या लोकांचे अनुभव तसेच आपापल्या क्षेत्रात काम करत असलेल्या लोकांचे अनुभव ऐकायला मिळाल्याबद्दल आनंद झाल्याचे पंतप्रधानांनी सांगितले. यामुळे धोरणकर्ते आणि विविध हितधारकांमध्ये समन्वय वाढेल असे ते म्हणाले. 5 ट्रिलियन डॉलर्सच्या अर्थव्यवस्थेची कल्पना अचानक सुचलेली नाही तर देशाच्या सामर्थ्याच्या सखोल ज्ञानावर आधारित कल्पना आहे असे पंतप्रधान म्हणाले. भारतीय अर्थव्यवस्थेच्या मजबूत क्षमतेने अर्थव्यवस्थेच्या मूलभूत तत्वांची ताकद आणि पुन्हा उभारी घेण्याची क्षमता दर्शवल्याचे ते म्हणाले. पर्यटन, नगर विकास, पायाभूत आणि कृषी आधारित उद्योग यासारख्या क्षेत्रांमध्ये अर्थव्यवस्थेला गती देण्याची तसेच रोजगार निर्मितीची अपार क्षमता असल्याचे पंतप्रधानांनी नमूद केले. या प्रकारच्या मंचावरुन केल्या जाणाऱ्या खुल्या चर्चेमुळे निकोप चर्चा होऊन समस्या जाणून घ्यायला मदत होते असे ते म्हणाले. यामुळे सकारात्मकतेचे वातावरण आणि आपण करु शकतो अशी भावना समाजात वाढीस लागेल असे पंतप्रधान म्हणाले. भारत ही अमर्याद संधींची भूमी असून सर्व संबंधितांनी वास्तव आणि समज यामधील दरी सांधण्याचा प्रयत्न करावा अशी विनंती त्यांनी केली. आपण सर्वांनी एकत्रितपणे काम करायला हवे आणि एका देशाप्रमाणे विचार करायला सुरुवात करायला हवी असे ते म्हणाले. शंकर आचार्य, आर. नागराज, फरजाना आर्फिदी यांच्यासारखे अर्थतज्ञ, व्हेंचर कॅपिटालिस्ट प्रदीप शाह, अप्पाराव मल्लवरपू, दीप कालरा, पतांजली गोविंद केसवानी, दीपक सेठ, श्रीकुमार मिश्रा यांच्यासारखे उद्योजक आणि आशिश धवन, शिव सरीन यांच्यासारखे तज्ञ या चर्चेत सहभागी झाले होते. केंद्रीय गृहमंत्री अमित शाह, केंद्रीय रस्ते वाहतूक आणि महामार्ग आणि सूक्ष्म, लघु आणि मध्यम उद्योग मंत्री नितीन गडकरी, रेल्वे आणि वाणिज्य मंत्री पियुष गोयल, कृषी आणि शेतकरी कल्याण, ग्राम विकास, पंचायत राज मंत्री नरेंद्र तोमर, विविध मंत्रालयांचे सचिव, नीती आयोगाचे उपाध्यक्ष राजीव कुमार आणि नीती आयोगाचे मुख्य कार्यकारी अधिकारी अमिताभ कांत हे देखील बैठकीला उपस्थित होते.
लोकसभेतील संविधान दिनावरील वक्तव्यात पंतप्रधानानी केले डॉ. आंबेडकरांचे योगदान अधोरेखीत

भारतीय राज्य घटना “भारतीयांचा गौरव आणि अखंड भारत” याची खात्री देते असे उदृगार पंतप्रधान नरेंद्र मोदी यांनी काढले. राज्यघटनेचे शिल्पकार डॉ. बाबासाहेब आंबेडकरांच्या 125 व्या जयंतीनिमित्त आणि संविधान दिनाचे औचित्य साधत लोकसभेमध्ये आयोजित केलेल्या या बैठकीत ते आज बोलत होते. भारतासारख्या वैविध्यपूर्ण देशात, राज्यघटनेच्या तरतूदी नागरिकांपर्यंत जागृतीपुर्वक पोहचवणे गरजेचे आहे. 26 नोव्हेंबर हा दिवस संविधान दिन म्हणून साजरा करण्यामागे केंद्र सरकारची त्या दृष्टीने असलेली विचारधारा दिसून येते आणि आगामी काळात ही संकल्पना अजून दृढ होईल असे मोदींनी सांगितले. राज्यघटना निर्माण केलेल्या व्यक्तींची स्तुती करायला शब्द अपुरे आहेत असे सांगतानाच डॉ. आंबेडकरांचे राज्य घटनेतील योगदान नाकारता येणार नाही असे मोदी म्हणाले. डॉ. आंबेडकरांचे विचार व शिकवण ही सर्व पिढयांसाठी ग्राहृय आणि लागु पडणारी आहे. एकवाक्यता आणि करारामुळे लोकशाही दिवसेंदिवस बळकट होत आहे असे असताना बहुसंख्य आणि अल्पसंख्याक या संकल्पनाना नेहमी अखेरचे स्थान आहे. नागरिकांनी आपले हक्क आणि जबाबदारीला समान महत्व द्यावे. भारताच्या कल्पनेचे वर्ण़न करताना “सत्यमेव जयते” आणि “सर्व पंथ संभव” या शब्दात पंतप्रधानांनी भारताच्या कल्पनेचे वर्णन केले.
वाराणसी- पाटणा रेल्वे गाडीला पंतप्रधानांनी दाखवला हिरवा झेंडा, विविध विकास कामांचं उद्‌घाटन

पंतप्रधान नरेंद्र मोदी यांची आज वाराणसीमधील मांदुआदीह रेल्वे स्थानक आणि पाटणा दरम्यान धावणाऱ्या रेल्वे गाडीला हिरवा झेंडा दाखवला. तसेच त्यांनी विविध विकास कामांचा शुभारंभ केला आहे. वाराणसीतल्या डीएलडब्ल्यू मैदानावर जनसभेला संबोधितही केले. फ्रान्सचे राष्ट्राध्यक्ष इमॅन्युअल मॅक्राँ यांचे मन:पूर्वक स्वागत केल्याबद्दल पंतप्रधान मोदी यांनी काशीच्या लोकांचे आभार मानले. डिझेल लोकोमोटीव्ह अर्थात डीएलडब्ल्यूचा निरंतर विकास आणि श्रेणीवाढ करण्यासाठी केंद्र सरकार कटीबद्ध असल्याचे त्यांनी सांगितले. गृहबांधणी क्षेत्रातील राज्य सरकारच्या प्रयत्नांबद्दल तसेच अधिक लोकांना गृहनिर्माण सुविधा मिळाव्या याकडे लक्ष पुरवल्याबद्दल पंतप्रधानांनी कौतुक केले. डीएलडब्ल्यू या ठिकाणी विविध टाकाऊ मालापासून संपत्ती निर्माण करणाऱ्या उपक्रमांचा आधारीत प्रदर्शनांचंही त्यांनी कौतुक केले. वाराणसीत पर्यटनासाठी मोठे असून शहर स्वच्छ ठेवण्यासाठी सर्वतोपरी प्रयत्न केले पाहिजेत असे पंतप्रधान म्हणाले. ‘आयुषमान भारत’ ही नुकतीच सुरू झालेली योजना आरोग्य क्षेत्रात परिवर्तन घडवून आणणार आहे. या योजनेमुळे गरीबांना सर्वोत्तम दर्जाच्या आरोग्य सुविधा मिळतील असे पंतप्रधान म्हणाले. योजनांची अंमलबजावणी उत्तम रितीने केल्याबद्दल पंतप्रधानांची उत्तर प्रदेश सरकारची प्रशंसा केली.
पंतप्रधानांची रेल विकास शिबिराला भेट, रेल्वे अधिकाऱ्यांना संबोधन

पंतप्रधान नरेंद्र मोदी यांनी आज सूरजकुंड येथे आयोजित रेल विकास शिबिराला भेट देवून उपस्थित रेल्वे अधिकाऱ्यांना संबोधित केले. रेल्वेच्या विविध पैलुंविषयी यावेळी पंतप्रधानांसमोर सादरीकरण करण्यात आले. त्यानंतर पंतप्रधानांनी उपस्थित रेल्वे अधिकाऱ्यांना संबोधित केले. रेल विकास शिबिराचा आजचा तिसरा आणि समारोपाचा दिवस आहे.
कामगार दिनानिमित्त  पंतप्रधानांनी  कामगारांना अभिवादन केले

पंतप्रधान नरेंद्र मोदी यांनी कामगार दिनाच्या संदेशात, भारताच्या प्रगतीत मोठे योगदान देणाऱ्या अगणित कामगारांचा निर्धार आणि कठोर परिश्रमांना अभिवादन केले आहे. पंतप्रधान म्हणाले, “आज कामगार दिनी, भारताच्या प्रगतीत भरीव योगदान देणाऱ्या असंख्य कामगारांचा निर्धार आणि कठोर परिश्रमांना आम्ही अभिवादन करतो. श्रमेव जयेते.”
उच्च कार्यक्षमतेच्या सौर पीव्ही मॉड्यूलच्या राष्ट्रीय उपक्रमाचा उत्पादन आधारित प्रोत्साहन योजनेत समावेश करण्याचा केंद्रीय  मंत्रिमंडळाचा निर्णय

नवी दिल्ली, 7 एप्रिल 2021 पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने उच्च कार्यक्षमतेचे सौर पीव्ही मॉड्यूलच्या राष्ट्रीय उपक्रमाचा उत्पादन आधारित प्रोत्साहन योजनेत समावेश करण्याचा निर्णय घेतला. या उपक्रमातून गिगावॅट स्तराच्या उच्च कार्यक्षमतेच्या सौर पीव्ही मॉड्यूलच्या उत्पादनाचे लक्ष्य गाठण्यासाठी 4,500 कोटी रुपयाच्या अतिरिक्त खर्चासाठी ही मंजुरी देण्यात आली. देशांतर्गत उत्पादन क्षेत्र हे आयात केलेल्या सौर सेल्स आणि मॉड्यूलच्या परिचालन क्षमतेपुरते मर्यादित असल्यामुळे, सौर क्षमता ही मोठ्या प्रमाणावर आयात केलेल्या सौर फोटोव्होल्टिक सेल्स आणि मॉड्यूल्सवर अवलंबून आहे. उच्च क्षमतेच्या सोलर पीव्ही मॉड्यूलचा राष्ट्रीय उपक्रम हा विद्युतक्षेत्रासारखाच आयातीवरील अवलंबित्व कमी करत आहे, त्याचप्रमाणे आत्मनिर्भर भारत या उपक्रमालाही सहाय्यकारी ठरत आहे. देशांतर्गत सौर फोटोव्होल्टिक उत्पादक हे स्पर्धात्मक लिलाव प्रक्रियेतून निवडले जातील. सौर फोटोव्होल्टिक उत्पादन प्रकल्प सुरू केल्यापासून पाच वर्ष उच्च क्षमतेच्या सौर मॉड्यूल्सच्या विक्रीवर हा उत्पादन आधारित प्रोत्साहन निधी दिला जाईल. उत्पादकांना उच्च क्षमतेच्या सौर फोटोव्होल्टिक मॉड्यूल्ससाठी गौरवण्यात येईल तसेच त्यांच्या मालाला देशांतर्गत बाजारपेठ उपलब्ध होईल. त्यामुळे वाढीव मॉड्यूल क्षमतेबरोबरच स्थानिक बाजारपेठेनुसार उच्च मूल्य देण्याच्या क्षमतेवरही प्रोत्साहन निधी अवलंबून असेल. या योजनेतून होणारे फायदे पुढील प्रमाणे असतील : अतिरिक्त 10,000 मेगावॅट क्षमतेचे एकत्रित सौर पीव्ही उत्पादन प्रकल्प सौर पीव्ही उत्पादन प्रकल्पात 17,200 कोटी रुपयांची प्रत्यक्ष गुंतवणूक बॅलन्स ऑफ मटेरियल साठी पाच वर्षापर्यंत 17,500 कोटी रुपयांची आवश्यकता 30,000 जणांना थेट तर जवळपास 1,20,000 जणांना अप्रत्यक्ष रोजगार याद्वारे दर वर्षीच्या सुमारे 17,500 कोटीं रुपयांच्या आयातीला पर्याय सौर मॉड्यूलमध्ये उच्च दर्जाची क्षमता प्राप्त करण्यासाठी संशोधन आणि विकासाला प्रोत्साहन